
 6.4.2016
 BG
 Официален вестник на Европейския съюз
 L 89/4
 РЕГЛАМЕНТ ЗА ИЗПЪЛНЕНИЕ (ЕС) 2016/533 НА КОМИСИЯТА
 от 31 март 2016 година
 за изменение на приложение I към Регламент (ЕИО) No 2658/87 на Съвета относно тарифната и статистическа номенклатура и Общата митническа тарифа
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С Регламент (ЕИО) No 2658/87 е установена номенклатура от стоки, наричана по-нататък „Комбинираната номенклатура“, която се съдържа в приложение I към посочения регламент.
 (2)
 В интерес на правната сигурност е необходимо да се внесе яснота при определянето на съдържанието на протеин в напитки на базата на соя, класирани в подпозиции 2202 90 11 и 2202 90 15 от Комбинираната номенклатура.
 (3)
 За определяне на съдържанието на суров протеин следва да се прилага методът на Келдал, изложен в Регламент (ЕО) No 152/2009 на Комисията (2). Поради своята универсалност, прецизност и възпроизводимост методът на Келдал е международно признат за определяне на съдържанието на протеин в храните. Коефициентът на преобразуване, използван за определяне на съдържанието на протеин въз основа на общото съдържание на азот, зависи от типа на съдържащия се в пробата протеин. Като се има предвид, че трябва да се установи съдържанието на соев протеин, следва да се прилага фактор на преобразуване от 6,25.
 (4)
 Поради това следва да бъде добавена нова допълнителна забележка в част втора, глава 22 от Комбинираната номенклатура, за да се осигури еднакво тълкуване в целия Съюз.
 (5)
 Поради това Регламент (ЕИО) No 2658/87 следва да бъде съответно изменен.
 (6)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 В част втора, глава 22 от Комбинираната номенклатура, съдържаща се в приложение I към Регламент (ЕИО) No 2658/87, се добавя следната допълнителна забележка 13:
 „13.
 За целите на подпозиции 2202 90 11 и 2202 90 15 съдържанието на протеин се определя, като общото съдържание на азот, изчислено по метода, определен в част В, точки 2—8 от приложение III към Регламент (ЕО) No 152/2009 на Комисията (*), се умножи по фактор от 6,25.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 31 март 2016 година.
 За Комисията,
 от името на председателя,
 Stephen QUEST
 Генерален директор на генерална дирекция „Данъчно облагане и митнически съюз“
 (1) ОВ L 256, 7.9.1987 г., стр. 1.
 (2) Регламент (ЕО) No 152/2009 на Комисията от 27 януари 2009 г. за определяне на методите за вземане на проби и анализ за целите на официалния контрол на фуражите (ОВ L 54, 26.2.2009 г., стр. 1).
 